## Odluka o reviziji financijskih izvješća i poslovnih funkcija banke

### NN 17/2003 (4.2.2003.), Odluka o reviziji financijskih izvješća i poslovnih funkcija banke

# HRVATSKA NARODNA BANKA

233

Na temelju članka 39. stavka 2.
pod i) Zakona o Hrvatskoj narodnoj banci (»Narodne novine« broj 36/2001.) i
članka 114. stavka 2. Zakona o bankama (»Narodne novine« broj 84/2002.)
guverner Hrvatske narodne banke donio je

## ODLUKU

### O REVIZIJI FINANCIJSKIH IZVJEŠĆA I POSLOVNIH FUNKCIJA BANKE

I. OPĆE ODREDBE

(1) Ovom odlukom propisuju se
oblik, najmanji opseg i sadržaj revizije poslovanja i godišnjih financijskih
izvješća banke, grupe banaka i cijele grupe ako su članovi grupe, osim banaka,
i nefinancijske institucije (u nastavku teksta: financijska izvješća).

(2) Pod revizijom u smislu točke
(1) ove odluke podrazumijeva se:

1)
revidiranje temeljnih financijskih izvješća koje banka sastavlja na osnovi
Zakona o računovodstvu i Međunarodnih raču­novodstvenih standarda, a koja su
namijenjena vanjskim korisnicima, uključujući i Hrvatsku narodnu banku (u
nastavku teksta: temeljna financijska izvješća),

2)
provjeravanje pravilnosti, točnosti i potpunosti posebnih financijskih izvješća
koje banka sastavlja na osnovi podzakonskih akata Hrvatske narodne banke (u
nastavku teksta: posebna financijska izvješća) i

3)
ocjenjivanje organizacije i djelotvornosti poslovnih funk­cija te kvalitete
općih akata banke i njihove primjene (u nastavku teksta: ostale informacije), a
prije svega da li se banka pridržava pravila o upravljanju rizicima i
funkcioniranju unutarnje revizije te o informacijskom sustavu banke.

II. OBVEZA IZVJEŠĆIVANJA I
RAZMJENA INFORMACIJA

*Banka*

(3) Banka je dužna najkasnije do
31. srpnja svake godine pismeno obavijestiti Hrvatsku narodnu banku o izboru
revizorske tvrtke kojoj je povjerila obavljanje revizije za tekuću godinu.

(4) Banka je dužna Hrvatskoj
narodnoj banci dostaviti revidirana financijska izvješća banke iz poglavlja I.
točke (2) pod 1), 2) i 3) ove odluke u roku od 15 dana od datuma objavljivanja
izvješća, a najkasnije u roku od četiri mjeseca nakon isteka pos­lov­ne godine
za koju se izvješće sastavlja. Navedena izvješća moraju biti potpisana od
ovlaštenog revizora (fizička osoba) odgovornog za reviziju banke koju revidira.

*Ovlašteni revizor*

(5) Revizorska tvrtka i s njom
povezane osobe, u smislu članka 12. Zakona o bankama, smatraju se jednom osobom
(u nastavku teksta: revizorska tvrtka).

(6) Revizorska tvrtka koja je
angažirana za obavljanje revizije ne može za banku u istoj poslovnoj godini
obavljati reviziju financijskih izvješća i pružati konzultantske usluge. Pod
konzultantskim uslugama u smislu ove odluke, osim klasičnih konzultantskih
usluga, podrazumijeva se obavljanje svih dugih revizija (revizije pripajanja,
unutarnje revizije i sličnih).

(7)
Revizorska tvrtka dužna je za svaku banku koja joj je povjerila obavljanje
revizije do 30. rujna tekuće godine, dostaviti Hrvatskoj narodnoj banci plan
obavljanja revizije za tu godinu, iz kojeg se vide područja planirane revizije
i predviđeno trajanje revizije.

(8)
Po potrebi, ovlašteni revizor može prije početka, odnosno tijekom obavljanja
revizije zatražiti sastanak s Hrvatskom narodnom bankom.

(9) Radi ispunjenja obveze iz
članka 112. stavak 4. Zakona o bankama, revizorska je tvrtka dužna banci čije
poslovanje revidira dostaviti podatke o visini ukupnih prihoda ostvarenih u
prošloj godini i prihoda ostvarenih obavljanjem revizije te banke u pro­šloj
godini.

*Hrvatska narodna banka*

(10) Nakon dostavljanja plana
obavljanja revizije i/ili tije­kom obavljanja revizije na inicijativu Hrvatske
narodne banke može se održati sastanak s revizorskom tvrtkom, odnosno, po
potrebi, s revizorskom tvrtkom i bankom.

(11)
Pri procjeni je li postupak revizije obavljen i/ili izvješće o obavljenoj
reviziji sastavljeno u skladu s člankom 114. stavak 1. i 2. Zakona o bankama,
odnosno utemeljeno na stvarnim i objektivnim činjenicama, Hrvatska narodna
banka može od ovlaštenih revizora zatražiti dodatna obrazloženja.

(12)
Ako Hrvatska narodna banka utvrdi da mišljenje, odnosno ocjena ovlaštenog
revizora o financijskim izvješćima iz poglavlja I. točke (2) ove odluke nije
utemeljeno na stvarnim i objektivnim činjenicama, Hrvatska narodna banka može
(na temelju članka 114. stavak 4. Zakona o bankama) odbiti izvješća i zatražiti
od banke da imenuje drugoga ovlaštenog revizora koji će obaviti reviziju i
ocjenu financijskih izvješća i sastaviti novo izvješće o obavljenoj reviziji.

(13)
Smatrat će se da financijska izvješća nisu utemeljena na stvarnim i objektivnim
činjenicama ako Hrvatska narodna banka utvrdi odstupanja koja korisnika
financijskih izvješća mogu navesti na pogrešnu poslovnu odluku, a posebice ako
odstupanja iznose:

- pet i više posto između
revidiranog računa dobiti i gubitka i stanja koje je utvrdila Hrvatska narodna
banka, odnosno

- dva i više posto između
revidirane bilance i stanja koje je utvrdila Hrvatska narodna banka.

(14) Polazeći od konkretnih
okolnosti u svakom pojedinač­nom slučaju, Hrvatska narodna banka će aktom o
odbijanju izvješća ili drugim odgovarajućim aktom utvrditi rok za dostavu novih
financijskih izvješća.

III. TEMELJNA FINANCIJSKA
IZVJEŠĆA

(15) U smislu poglavlja I. točke
(2) pod 1) ove odluke temeljnim financijskim izvješćima smatraju se:

1)
Račun dobiti i gubitka,

2)
Bilanca,

3)
Izvješće o promjenama glavnice,

4)
Izvješće o novčanom toku,

5)
Bilješke uz financijska izvješća.

(16)
Revizija temeljnih financijskih izvješća iz točke (15) ove odluke obavlja se u
skladu sa Zakonom o reviziji, Među­na­rod­nim revizijskim standardima i
Kodeksom profesionalne etike revizora.

(17)
Revizija temeljnih financijskih izvješća obuhvaća ispitivanje podataka i metoda
koje su primijenjene pri njihovu sastav­ljanju, na temelju čega revizor daje
stručno mišljenje o realnosti i objektivnosti stanja imovine, obveza, kapitala,
novčanog toka i rezultata poslovanja, što su iskazani u temeljnim financijskim
izvješćima banke.

(18)
Pri planiranju i provođenju revizije temeljnih financijskih izvješća, ovlašteni
revizor samostalno, u skladu s pravilima struke, odlučuje o opsegu obuhvata
pregleda pojedinačnih dokumenata i ispitivanja pojedinačnih poslovnih događaja
kako bi na temelju njih mogao dati pouzdano revizorsko mišljenje o realnosti i
objektivnosti temeljnih financijskih izvješća koji su predmet revizije.

(19)
Nakon provedene revizije ovlašteni revizor, u skladu s odredbama zakona i
standardima, sastavlja izvješće o obavljenoj reviziji te ga posredstvom uprave
banke dostavlja dioničarima, odnosno glavnoj skupštini banke.

IV. POSEBNA FINANCIJSKA IZVJEŠĆA

(20) U smislu poglavlja I. točke
(2) pod 2) ove odluke, pod posebnim financijskim izvješćima banke
podrazumijevaju se račun dobiti i gubitka, bilanca i izvanbilančne stavke u
obliku pro­pisanom važećim odlukama o statističkim izvješćima, zatim izvješća o
adekvatnosti kapitala te sljedeća nadzorna izvješća:

1)
izvješće o izloženosti po djelatnostima,

2)
izvješće o kreditnoj izloženosti po rizičnim skupinama,

3)
izvješće o velikoj izloženosti,

4)
izvješće o izloženosti prema osobama u posebnom odnosu s bankom,

5)
izvješće o ulaganjima u kapital nefinancijskih institucija,

6)
izvješće o ulaganjima u nekretnine,

7) izvješće o promjenama
umanjenja vrijednosti plasmana i rezervacijama za pokriće potencijalnih
gubitaka.

(21) Konsolidirana posebna
financijska izvješća grupe banaka su račun dobiti i gubitka, bilanca i
izvanbilančne stavke u obliku propisanom važećim odlukama o statističkim
izvješćima, zatim izvješća o adekvatnosti kapitala te sljedeća nadzorna
izvješća:

1) izvješće o kreditnoj
izloženosti po rizičnim skupinama,

2) izvješće o velikoj
izloženosti,

3) izvješće o izloženosti prema
osobama u posebnom odnosu s bankom,

4) izvješće o ulaganjima u
kapital nefinancijskih institucija,

5) izvješće o ulaganjima u
nekretnine.

(22) Za potrebe izvješćivanja
Hrvatske narodne banke ovlašteni revizor dužan je kao dio posebnih financijskih
izvješća iz točke (20) i točke (21) pregledati i ovjeriti:

1) prilog koji sadrži
informacije o konsolidaciji grupe banaka u skladu s Međunarodnim
računovodstvenim standardima,

2) specifikaciju eliminacijskih
stavki (stavke koje su konsolidacijom međusobno prebijene) i konsolidacijske
razlike.

(23) Tijekom obavljanja revizije
ovlašteni revizor je obvezan provjeriti pravilnost, točnost i potpunost
posebnih financijskih izvješća tako da ocijeni jesu li ta izvješća sastavljena
u skladu s odlukama i uputama Hrvatske narodne banke, politikama i pravilima
koje je propisala sama banka te jesu li na usporedivim stav­kama usklađena s
temeljnim financijskim izvješćima. Ocjena iz­vješća se izražava izjavom da su
izvješća sastavljena u skladu s podzakonskim aktima Hrvatske narodne banke, da
su usklađena s temeljnim financijskim izvješćima te da realno i objektivno
odražavaju stanje.

(24) Ako na temelju obavljenog
ispitivanja posebnih financijskih izvješća ovlašteni revizor ne može dati
ocjenu u smislu točke (23) ove odluke, dužan je za svako pojedino izvješće za
koje je uskratio pozitivnu ocjenu dati komentar uočenih nepravilnosti i
nezakonitosti.

(25) Posebna financijska
izvješća (pojedinačno ili njihovu specifikaciju) mora potpisati i uprava banke.

V. OSTALE INFORMACIJE

(26) Ostale informacije iz
poglavlja I. točke (2) pod 3) ove odluke odnose se na procjenu organizacijskog
aspekta poslovnih funkcija banke, u kojimaovlašteni revizor
procjenjuje:

1)
način identificiranja svih značajnih rizika kojima je banka u svom poslovanju
izložena (npr. kreditni rizik, tržišni rizik, operativni rizik i drugi) i
uspješnost upravljanja tim rizicima

2)
adekvatnost organizacije, način i kvalitetu funkcioniranja unutarnje revizije.

Ovlašteni
revizor procjenjuje da li unutarnja revizija funk­cio­nira na način propisan
zakonom i općim aktima, te da li je unutarnji revizor neovisan i da li poslove
obavlja prema pravilima struke.

Istodobno,
ovlašteni revizor ocjenjuje da li unutarnja revizija procjenjuje zakonitost
poslovanja banke i primjerenost i djelo­tvor­nost sustava internih kontrola na
način da osigura sigurno i razborito upravljanje bankom.

3)
organizaciju i upravljanje informacijskim sustavom i srodnim tehnologijama,
njegovu adekvatnost, pouzdanost i uskla­đe­nost s poslovnim ciljevima banke,
fizičku zaštitu sustava i zaštitu podataka, te sustav uspostavljenih internih i
eksternih kontrola.

(27)
Ovlašteni revizor procjenjuje i opće akte koji reguliraju poslovne funkcije
banke iz točke (26) ove odluke, kvalitetu općih akata banke, njihovu
usklađenost sa zakonom i podzakonskim propisima te računovodstvenim i drugim
standardima, te također ocjenjuje da li ih se banka u svom poslovanju
pridržava.

(28)
U slučaju da je banka nadređena banka u grupi banaka ovlašteni je revizor dužan
procijeniti organizacijski aspekta poslovnih funkcija na razini grupe banaka.

(29)
Na temelju procjena iz točaka (26) i (27) ove odluke ovlašteni revizor u
pismenom obliku daje mišljenje o kvaliteti općih akata i njihovoj primjeni kao
i o adekvatnosti organizacije poslovnih funkcija banke, odnosno grupe banaka,
koje izravno dostavlja Hrvatskoj narodnoj banci.

(30)
Ako na temelju obavljenog ispitivanja ovlašteni revizor ne može dati pozitivno
mišljenje u smislu točke (29) ove odluke, odnosno za svaki predmet procjene kod
kojeg su uočeni značajni nedostaci koji upućuju na ponašanje suprotno sigurnom
i stabilnom bankovnom poslovanju, ovlašteni je revizor dužan dati specifikaciju
uočenih nepravilnosti i nezakonitosti kao i njihov komentar.

VI. ZAVRŠNE ODREDBE

(31) Ova odluka stupa na snagu
danom objave u »Narodnim novinama«, a primjenjuje se prvi put za financijska
izvješća za 2003. godinu.

(32) Danom početka primjene ove
odluke prestaje važiti Od­lu­ka o obliku, minimalnom obujmu i sadržaju revizije
i izvješća o obavljenoj reviziji banaka (»Narodne novine«, br. 64/1999.).

O.br. 19-020/01-03/ŽR
Zagreb, 21. siječnja 2003.

Guverner
Hrvatske narodne banke
**dr. sc. Željko Rohatinski**, v. r.

Odluka, NN 17/2003-233